Black Lives Matter ontketen rassisme-debat in parlement | Maroela Media
'n Debat oor die Black Lives Matter-beweging het Dinsdag in die parlement vonke laat spat oor rassisme en persepsies van rassisme uit haas elke denkbare hoek.
Die debat is aangevra deur die EFF en ingelei deur die party se onderleier, Floyd Shivambu. Hy het aangevoer rassisme berus op magsmisbruik, en daarom kan swart mense nie rassiste wees nie, want hulle het nie mag nie.
In hierdie verband het hy spesifiek verwys na die wyse waarop die blaam vir die koronavirus in China deur die owerhede geplaas is op die enkele swart inwoners van China. Hy sê kapitalisme is rassisme.
Shivambu het uitgewys dat baie mense mediese verskering vir hul troeteldiere uitneem, maar nie vir hul huishulpe nie, en dat daar geen swart state (sy bewoording) is op die VN-veiligheidsraad nie.
Volgens Shivambu was daar nog nooit in Afrika 'n massamoord sonder Westerse steun nie.
Toe het hy 'n oproep om onteiening sonder vergoeding gedoen, en na onder andere Paul Kruger van die ZAR verwys as 'n slawe-eienaar en 'n rassistiese vark.
Volgens Shivambu is Cecil John Rhodes 'n held vir baie wit Suid-Afrikaners.
Die ANC het een van sy mees gematigde LP's, Richard Dyantyi, ingestuur in die debat. Hy het gesê die Suid-Afrikaanse bevrydingstryd was teen rassisme, nie teen 'n spesifieke ras nie.
"Menslikheid is noodsaaklik. Pasop dat armoede en teleurstelling nie deur sommige politici misbruik word om ekstremisme aan te moedig nie," het Dyantyi gesê.
Volgens Dyantyi is die enigste verskil tussen die EFF en die AWB dat die een rooi dra en die ander khaki, en sou Hendrik Verwoerd trots gewees het om rasse te verdeel soos die EFF dit doen.
Ander ANC-lede het verwys na die mate waartoe die VBS-skandaal arm swart mense verder verarm het, en na EFF-lede se maatskappye wat hierby betrokke was.
Die DA-LP Ghaleb Cachalia het gesê hy sal nie die knie buig vir die Black Lives Matter-beweging nie, maar eerder opstaan vir versoening. Hy het Friedrich Nietzsche aangehaal dat 'n mens, wanneer jy 'n monster soos rassisme wil beveg, moet oppas dat jy nie self daardie monster word nie.
Namens die IVP het LP Mkhuleko Hlengwa gesê rassisme kan nie beveg word met rassisme nie, maar met versoening.
Die VF Plus-leier, dr. Pieter Groenewald, het verwys na die Amerikaanse organisasie Black Lives Matter, 'n Marxistiese groep met dieselfde naam as die denkrigting.
Hy het voorts daarna verwys dat swart lewens in Suid-Afrika nie genoeg saak maak vir die regering nie, soos gesien kan word uit die dood van Collins Khoza, die man wat deur soldate doodgemaak is in Alexandra aan die begin van die grendelstaat.
Hy het gesê die VF Plus is teen alle rassistiese wetgewing, ook regstellende aksie en swart ekonomiese bemagtiging, en dat sy party sy knie net buig voor God.
Duidelik het Shivambu nie Geskiedenis op skool gehad of deur oorvertelling gehoor van massamoorde en uitwissing van stamme en groepe in Afrika nie! Dit alles sonder enige Westerse of wit inmenging, selfs voor die witman nog in Afrika gevestig was. Hy is baie selektief hoe hy met die waarheid omgaan!
Daar is ook 'n paar ander punte waarop hy sal moet seker maak van sy saak!
Is dit huh? Julle korrupte klomp sit dan met die mag en ons geld! Jy's vlak in die dak ou!
"Hy het aangevoer rassisme berus op magsmisbruik, en daarom kan swart mense nie rassiste wees nie, want hulle het nie mag nie."
Stem saam met Dr Pieter Groenewald en Dawid van ouds in die bybel – buig slegs voor ons Vader in die hemel, NIEMAND anders nie.
Shivambu het nie eers graad een klaar gemaak nie hy is maar soos die ANC. Toe ander kinders skool gegaan het toe speel hulle buite.